পুজোয় যাত্রী ভিড় সামলাতে বিশেষ উদ্যোগ রেলের

কলকাতা: পুজোয় (Durga Puja 2025) যাত্রী ভিড় সামলাতে বিশেষ উদ্যোগ রেলের। আগামী ২১ সেপ্টেম্বর থেকে চালু হচ্ছে মোট ১৫০টি পুজো স্পেশাল ট্রেন (Special Train)। রেলবোর্ড সূত্রে খবর, এই ট্রেনগুলি নভেম্বরের শেষ পর্যন্ত চলবে এবং মোট ২০২৪টি ট্রিপ সম্পন্ন করবে।

সবচেয়ে বেশি ট্রেন চালাবে দক্ষিণ মধ্য রেলওয়ে। হায়দরাবাদ, সেকেন্দ্রাবাদ ও বিজয়ওয়াড়া থেকে ছাড়বে ৪৮টি ট্রেন, যেগুলি মিলিয়ে করবে ৬৮৪টি ট্রিপ। পূর্ব মধ্য রেলওয়ে চালাবে ১৪টি ট্রেন, পাটনা, গয়া, দারভাঙা ও মুজফ্ফরপুর হয়ে চলবে এই বিশেষ পরিষেবা। ট্রিপ সংখ্যা ৫৮৮।

আরও পড়ুন: রবিবার বন্ধ থাকবে দ্বিতীয় হুগলি সেতু, যানযট এড়াতে কোন পথ ধরবেন?

পূর্ব রেলওয়ে চালু করছে ২৪টি ট্রেন, কলকাতা, শিয়ালদহ ও হাওড়া থেকে ছাড়বে সেগুলি। ট্রিপ সংখ্যা হবে ১৯৮। পশ্চিম রেলওয়ের ২৪টি ট্রেন মুম্বই, সুরাট ও ভদোদরা থেকে চলবে, ট্রিপ সংখ্যা ২০৪। অন্যদিকে দক্ষিণ রেলওয়ের ১০টি ট্রেন চেন্নাই, কোয়েম্বাটুর ও মাদুরাই থেকে ছাড়বে। এগুলি মিলিয়ে ৬৬টি ট্রিপ করবে।

এছাড়াও, ভুবনেশ্বর, পুরী ও সম্বলপুর থেকে পূর্ব উপকূল রেলওয়ে চালাবে একাধিক ট্রেন। দক্ষিণ-পূর্ব রেলওয়ের বিশেষ ট্রেন চলবে রাঁচি ও টাটানগর থেকে। উত্তর-মধ্য রেলওয়ে চালাবে প্রয়াগরাজ ও কানপুর থেকে, দক্ষিণ-পূর্ব মধ্য রেলওয়ে চালাবে বিলাসপুর ও রায়পুর থেকে এবং পশ্চিম-মধ্য রেলওয়ে চালাবে ভোপাল ও কোটা থেকে।

রেলমন্ত্রক আগেই জানিয়েছিল, উৎসবের মরশুমে সারা দেশে প্রায় ১২ হাজার স্পেশাল ট্রেন চালানো হবে। যাত্রীদের ভ্রমণের চাপ সামলাতেই ধাপে ধাপে সূচি প্রকাশ করছে রেলবোর্ড।